पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल के कोरोना टीवी वार्ड में शनिवार को शाम 4 बजे एक कोरोना पॉजिटिव गर्भवती महिला की ऑक्सीजन मास्क निकलने से मौत हो गई। पत्नी की मौत पर पति ने जमकर हंगामा मचाया। पति का आरोप था कि वार्ड में कोई डाॅक्टर राउंड पर आने वाला था। इस बीच सभी अटेंडरों को बाहर कर दिया गया।
इस बीच पत्नी ने ऑक्सीजन मास्क निकाल लिया और उसकी मौत हो गई। पत्नी की मौत से विचलित पति वार्ड के गेट के सामने घुटने के बल बैठ गया और प्रबंधन को कोसता नजर आया। परिजन ने आरोप लगाया कि महिला के साथ केवल पति था और उसे ही बाहर कर दिया गया। यदि बाहर नहीं करते तो जान बच सकती थी। प्राप्त जानकारी के अनुसार चौपरा निवासी रवि यादव की पत्नी सुधा 24 वर्ष गर्भवती थी। जांच में उसे कोरोना पॉजिटिव बताया गया था। परिजन ने शनिवार को जिला अस्पताल के कोरोना टीवी वार्ड में भर्ती कराया था। जहां पर उसका इलाज चल रहा था। शाम 5 बजे अचानक सूचना आई कि एक डाॅक्टर राउंड करने के लिए वार्ड में आ रहे हैं। इस बीच मरीजों के परिजनों को बाहर कर दिया गया। किसी अटेंडर को मरीज के साथ नहीं रहने दिया गया। वार्ड के पलंग नंबर 1 पर भर्ती सुधा के पति रवि को भी बाहर किया गया। पति रवि का आरोप है कि उसने पहले ही स्टाफ के लोगों को बता दिया था कि पत्नी के साथ कोई नहीं है।
उसे साथ में रहने दिया जाए। लेकिन इस बीच किसी ने एक नहीं सुनी और सभी को बाहर कर दिया। वार्ड में अकेेले रहने पर सुधा का मास्क अलग हो गया और उसकी मौत हो गई। रवि ने बताया कि पत्नी को खांसी चल रही थी और उसे सुबह ही अस्पताल में भर्ती कराया था। सभी से निवेदन किया था कि मुझे बाहर मत निकालो।
लेकिन किसी ने एक नहीं सुनी। उसने बताया कि एक साल पहले ही उसकी शादी हुई थी और पत्नी करीब 8 माह के गर्भ से थी। इस बीच पति और उसके परिजन ने जमकर जिला अस्पताल प्रबंधन को कोसा।
महिला को 10 दिन घर में रखे रहे, 65 सैचुरेशन पर अस्पताल लाए
मामले में मेडिकल ऑफिसर डॉ. दिवाकर पटेल का कहना है कि वे वार्ड में राउंड पर नहीं गए थे। मेटरनिटी वार्ड में महिला की जांच हुई थी। पॉजिटिव मिलने पर उसे टीवी वार्ड में शिफ्ट कराया था। महिला का ऑक्सीजन लेवल कम था। इसलिए उसकी मौत हुई है। परिजनों ने इस मामले में बहुत देर कर दी। महिला को समय पर अस्पताल लेकर आते तो उसे बचाया जा सकता था।
बॉडीबैग नहीं तो पॉलीथीन में लपेटा शव, फिर छत पर रख दिया
कोरोना टीवी वार्ड में शुक्रवार को रात 9 बजे कांतीबाई नाम की महिला की कोरोना से मौत हो गई। महिला का शव पलंग पर पड़ा रहा। अटेंडरों ने इसका विरोध किया। लेकिन किसी ने ध्यान नहीं दिया। पूरी रात मरीज और अटेंडरों ने मजबूरी में गुजारी। सुबह 9 बजे महिला का शव अलग किया गया।
लेकिन जब शव लपेटा गया था उसे भी बॉडीबैग की जगह ब्लैक पॉलिथीन में रखा गया। कर्मचारियों ने शव छत पर रख दिया। अब नगरपालिका का अमला मौके पर पहुंचा तो फिर शव को मुक्तिधाम भेजा गया।
एक अटेंडर ने बताया कि बार-बार शिकायत करने पर शव हटाया गया। मरीजों के बीच पलंग पर शव पड़ा रहने से उनका मनोबल गिर रहा है। मगर इसके बाद भी प्रबंधन इस ओर ध्यान नहीं दे रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn